Title: ข้อกำหนด (พ.ศ. 2496) ออกตามความในพระราชบัญญัติจัดระเบียบกิจการแพปลา พ.ศ. 2496 ว่าด้วยการประกอบกิจการแพปลาประเภทสินค้าสัตว์น้ำสด (สัตว์น้ำน้ำเค็ม)

ข้อกำหนด

ข้อกำหนด
(พ.ศ. ๒๔๙๖)
ออกตามความในพระราชบัญญัติจัดระเบียบ
กิจการแพปลา พ.ศ. ๒๔๙๖
ว่าด้วยการประกอบกิจการแพปลาประเภทสินค้า
สัตว์น้ำสด
(สัตว์น้ำน้ำเค็ม)[๑]

อาศัยอำนาจตามความในมาตรา ๓๑ (๑)
แห่งพระราชบัญญัติจัดระเบียบกิจการแพปลา พ.ศ. ๒๔๙๖ และโดยอนุมัติรัฐมนตรีว่าการกระทรวงเกษตร
อธิบดีกรมการประมงออกข้อกำหนดไว้ ดังต่อไปนี้

ข้อ ๑ 
ผู้ประกอบกิจการแพปลาที่กล่าวถึงในข้อกำหนดนี้ให้หมายความเฉพาะผู้ประกอบกิจการแพปลา
ประเภทสินค้าสัตว์น้ำสด (สัตว์น้ำน้ำเค็ม)

ข้อ ๒ 
ภายในสิบห้าวัน นับตั้งแต่วันออกข้อกำหนดนี้เป็นต้นไป ให้ผู้ประกอบกิจการแพปลา
ในจังหวัดพระนครและจังหวัดธนบุรีประกอบกิจการแพปลาที่สะพานปลากรุงเทพ ตำบลยานนาวา
อำเภอยานนาวา จังหวัดพระนคร

ข้อ ๓ 
ให้ผู้ประกอบกิจการแพปลาปฏิบัติตามระเบียบและเงื่อนไขดังนี้
(๑)
ผู้ประกอบกิจการแพปลา ต้องมีที่ทำการกิจการแพปลา (สำนักงานค้า)
ที่บริเวณสะพานปลากรุงเทพ
(๒)
ผู้ประกอบกิจการแพปลา
ต้องจัดให้มีป้ายชื่อหรือยี่ห้อที่ตนได้รับใบอนุญาตเป็นภาษาไทยไว้ ณ
ที่ทำการกิจการแพปลา
(๓)
ในการประกอบกิจการแพปลา
ผู้ประกอบกิจการแพปลาต้องใช้ชื่อหรือยี่ห้อตามใบอนุญาตเท่านั้น
(๔) ผู้ประกอบกิจการแพปลา ต้องแสดงใบอนุญาตประกอบกิจการแพปลาไว้
ณ ที่ทำการกิจการแพปลาของตนโดยเปิดเผย
(๕)
ถ้าใบอนุญาตประกอบกิจการแพปลาสูญหายไม่ว่ากรณีใด
ให้ผู้ประกอบกิจการแพปลายื่นคำขอรับใบแทนใบอนุญาตต่อพนักงานเจ้าหน้าที่ภายในกำหนดสิบห้าวันนับแต่วันที่สูญหาย
หรือรู้ว่าสูญหาย
(๖)
ถ้ามีการเปลี่ยนแปลงรายการอย่างใดอย่างหนึ่งนอกเหนือไปจากคำขอหรือใบอนุญาต เช่น
ย้ายที่อยู่ ย้ายที่ทำการ หรือ เลิกกิจการเป็นต้น
ให้ผู้ประกอบกิจการแพปลาแจ้งต่อพนักงานเจ้าหน้าที่เพื่อแก้ไขใบอนุญาตภายในกำหนดสิบห้าวันนับแต่วันมีการเปลี่ยนแปลง
(๗) ผู้ประกอบกิจการแพปลา จะต้องประกอบกิจการแพปลาเป็นปกติการค้า
ห้ามมิให้ประกอบการค้าอย่างอื่น
เว้นไว้แต่การค้าอันเกี่ยวกับกิจการแพปลาหรือเกี่ยวกับกิจการประกอบการประมง
(๘)
ถ้าผู้ประกอบกิจการแพปลาประสงค์จะโอนกิจการให้ผู้อื่น
ต้องแจ้งให้องค์การสะพานปลาทราบล่วงหน้าไม่น้อยกว่าเจ็ดวัน
(๙)
ถ้าผู้ประกอบกิจการแพปลาประสงค์จะหยุดประกอบกิจการเป็นครั้งคราว
จะต้องได้รับอนุญาตจากพนักงานเจ้าหน้าที่เป็นหนังสือ
(๑๐)
การขายทอดตลาดสินค้าสัตว์น้ำ
ให้ผู้ประกอบกิจการแพปลากระทำในโรงประมูลสินค้าสัตว์น้ำ
หรือในสถานที่ที่องค์การสะพานปลากำหนด
(๑๑)
การตั้งวางหรือเก็บรักษาซึ่งสินค้าสัตว์น้ำ สินค้าอื่น
ภาชนะใส่สัตว์น้ำหรือสิ่งของเกี่ยวกับกิจการแพปลาอื่น ๆ
ให้ผู้ประกอบกิจการแพปลาจัดตั้งวางหรือเก็บรักษาในสถานที่ที่องค์การสะพานปลากำหนด
(๑๒)
ผู้ประกอบกิจการแพปลามีหน้าที่ควบคุมดูแลและรับผิดชอบแทนเจ้าหน้าที่คนงาน
หรือลูกจ้างของตน ซึ่งกระทำการในกิจการแพปลาที่ตนได้รับอนุญาต
(๑๓)
ให้ผู้ประกอบกิจการแพปลาแจ้ง ชื่อ ตำแหน่ง หน้าที่ อายุ และสัญชาติของเจ้าหน้าที่
คนงาน หรือลูกจ้างของตน (ตามแบบทะเบียนขององค์การสะพานปลา)
ต่อองค์การสะพานปลาไว้เป็นหลักฐานทะเบียน
เมื่อมีการเปลี่ยนแปลง ก็ให้แจ้งต่อองค์การสะพานปลาเพื่อแก้ไขทะเบียนด้วยทุกคราว
(๑๔) ให้ผู้ประกอบกิจการแพปลาแจ้ง ชนิด จำนวน และ
ราคาของสินค้าสัตว์น้ำที่ตนรับจัดการขายทอดตลาดหรือรับซื้อไว้
แยกเป็นรายวันและรายบุคคลของเจ้าของสินค้าสัตว์น้ำ ต่อองค์การสะพานปลา

ให้ไว้ ณ วันที่ ๑
เมษายน พ.ศ. ๒๔๙๖
บุญ  อินทรัมพรรย์
อธิบดีกรมการประมง

จุฑามาศ/ปรับปรุง
๘ มีนาคม ๒๕๕๖

วิชพงษ์/ตรวจ
๑๒ มีนาคม ๒๕๕๖

[๑] ราชกิจจานุเบกษา
เล่ม ๗๐/ตอนที่ ๒๕/หน้า ๕๑๘/๑๔ เมษายน ๒๔๙๖